
1. LANSAREA CĂRŢII VERZI ÎN DOMENIUL TRANSPARENŢEI –

UN MOMENT IMPORTANT AL POLITICII EUROPENE
1.1. Poziţia Comisiei Europene referitoare la importanţa documentului

Comisia Europeană a lansat Iniţiativa Europeană în domeniul Transparenţei (IET) în luna noiembrie 2005. Cartea Verde constituie un element esenţial al acestei iniţiative şi este punctul de plecare al unei consultări publice la care sunt chemaţi să participe toţi cei care îşi vor exprima punctul de vedere asupra celor trei aspecte importante legate de transparenţă. Aceste trei aspecte sunt abordate în trei capitole ale Cărţii Verzi referitoare la Iniţiativa Europeană în domeniul Transparenţei: transparenţa şi reprezentarea intereselor; normele minimale elaborate de Comisie referitoare la consultarea publică; publicarea bazei de date referitoare la beneficiarii fondurilor comunitare.

Procesul consultării publice referitoare la Cartea Verde se derulează între 3 mai şi 31 august 2006, pe site-ul deschis de Comisia Europeană
. După consultare, rezultatele vor fi analizate într-un raport de sinteză ce va fi publicat.

La prezentarea Cărţii Verzi în domeniul transparenţei, preşedintele Comisiei Europene, José Manuel Durao Barroso, a subliniat ideea că o mai mare transparenţă asupra problemelor europene va întări legitimitatea Uniunii Europene. Ideea centrală a acestui document, a spus preşedintele Comisiei, este aceea că “publicul trebuie să ştie”, să fie informat asupra activităţii de lobby şi asupra beneficiarilor fondurilor europene
. Înaintea lansării dezbaterii referitoare la viitorul Europei, care va începe în luna iunie 2006, este necesar acest demers, de a da raportul, în mod transparent, în faţa publicului european, consolidându-se astfel legitimitatea procesului decizional la nivel european, a mai spus el.

Preşedintele Comisiei Europene şi vicepreşedintele Siim Kallas au subliniat ideea că activitatea de lobby face parte, în mod legitim, din sistemul democratic european şi contribuie la elaborarea politicilor Uniunii Europene. Marele public trebuie însă să cunoască clar contribuţia acestora, influenţa asupra instituţiilor europene, pe cine reprezintă, misiunea lor şi cum sunt ele finanţate. În acest scop, Comisia Europeană a propus un sistem de înregistrare voluntară pe Internet a tuturor lobiştilor ce doresc a fi consultaţi asupra iniţiativelor Uniunii; un cod deontologic comun tuturor lobiştilor şi a regulilor minimale comune (elaborate de lobiştii înşişi); un sistem de sancţiuni aplicabile în cazul înregistrării inexacte sau a încălcării codului deontologic.

Comisia Europeană a anunţat, de asemenea, că va îmbunătăţi informarea referitoare la utilizarea fondurilor europene şi la rolul deosebit pe care îl are în distribuirea acestora. S-a reamintit că această instituţie europeană este responsabilă de execuţia bugetară a Uniunii Europene şi că trebuie să răspundă pentru aceasta în faţa contribuabililor europeni. O mare parte a bugetului Uniunii (75,7% - aproximativ 86,6 miliarde de euro pe an) este cheltuită în parteneriat cu statele membre (de ex. fondurile pentru PAC, fondurile structurale, fondurile de coeziune şi pentru refugiaţi). Statele membre deţin în prezent datele referitoare la beneficiarii fondurilor comunitare, iar fiecare stat a făcut publice, până acum, în grade diferite, aceste date.

În Cartea Verde se pune problema obligativităţii punerii la dispoziţie a datelor referitoare la beneficiarii fondurilor, împreună cu instituţiile europene. Cadrul juridic actual interzicea Comisiei să publice informaţii asupra beneficiarilor. Consultarea publică referitoare la această iniţiativă se va desfăşura conform normelor prezentate în Comunicarea asupra normelor minimale ale consultării
.

1. 2. Structura şi principalele coordonate ale Cărţii Verzi în domeniul transparenţei

Cartea Verde în domeniul transparenţei este structurată în patru capitole: unul introductiv referitor la obiectivele strategice ale Uniunii Europene în acest domeniu; capitolul al doilea se referă la reprezentarea intereselor prin activitatea de lobby; în capitolul trei se prezintă normele minimale referitoare la consultare; ultimul capitol abordează problema necesităţii existenţei unei bănci de date, la nivel comunitar, referitoare la beneficiarii fondurilor europene. Documentul conţine şi două anexe în care se prezintă articole din Tratatul Uniunii şi din Statutul funcţionarilor comunitari (Anexa 1) şi principiile generale, normele minimale de consultări publice (Anexa 2).

Introducerea prezintă rolul deosebit al diferiţilor actori europeni care participă activ la elaborarea politicilor din cadrul Uniunii. Acesta este unul din principalele obiective strategice ale perioadei 2005-2009, la care Comisia Europeană s-a referit numindu-l un “parteneriat pentru reînnoirea europeană”
. În acest sens, Comisia Europeană a subliniat faptul că noţiunile de consultare şi participare sunt inerente conceptului de parteneriat. În acelaşi timp, Comisia Europeană a subliniat importanţa unui nivel ridicat al transparenţei, controlului public al instituţiilor europene.

În deschiderea documentului, Comisia Europeană a subliniat că existenţa unor norme ridicate în domeniul transparenţei reprezintă coordonata legitimităţii oricărei administraţii moderne. Conform Tratatului, cetăţenii europeni au dreptul de a beneficia de funcţionarea unor instituţii publice europene eficace, responsabile şi centrate pe serviciul  cetăţeanului. În acest context, Comisia Europeană a lansat, în noiembrie 2005, Iniţiativa Europeană în domeniul transparenţei
. Această iniţiativă a continuat seria unor măsuri anterioare legate de transparenţă, iniţiate prin reformele de ansamblu luate în anul 1999 şi consemnate în Cartea Albă asupra guvernării europene
. În Cartea Albă a guvernării au fost elaborate măsuri legate de accesul la documente europene (Regulamentul nr.1049/2001); crearea unor baze de date care să ofere informaţii referitoare la organismele consultative şi grupurile de experţi care consiliază Comisia; consultarea părţilor interesate şi elaborarea unor studii de impact prealabile lansării propunerilor legislative. Toate aceste măsuri s-au încadrat în politica Comisiei Europene legată de “perfecţionarea legiferării”.

În document se menţionează că, în ultima perioadă, a fost elaborat Codul bunei conduite administrative care a devenit norma calităţii activităţii instituţiilor europene în relaţiile lor cu publicul. Normele calităţii activităţii instituţiilor europene se regăsesc în Statutul funcţionarilor comunitari şi în normele de aplicare ale acestui Statut, precum şi în Codul de conduită al Comisarilor. Tratatul Uniunii Europene  conţine dispoziţii precise referitoare la aceste norme etice.

În acest context, Iniţiativa Europeană în domeniul Transparenţei a reprezentat o reabordare a problemei transparenţei, o încercare de identificare a domeniilor în care trebuie să fie îmbunătăţită activitatea şi o lansare a dezbaterilor pe această temă. Încă de la lansarea Iniţiativei Europene pentru Transparenţă, au fost distinse trei domenii de acţiune: gestionarea fondurilor comunitare, activitatea grupurilor de lobby şi a societăţii civile.

În domeniul transparenţei, distribuirii şi utilizării fondurilor europene, Iniţiativa a stabilit crearea unui site Internet care să prezinte accesul la informaţii referitoare la beneficiarii proiectelor şi programelor europene, la site-urile statelor membre care oferă informaţii asupra beneficiarilor fondurilor comunitare, utilizate în parteneriat. Comisia Europeană va pune la dispoziţie şi registrul său de documente pe care le va face publice on-line.

Alte măsuri au fost luate în vederea desfăşurării dezbaterilor cu alte instituţii europene asupra: 

· regulilor şi normelor deontologice ale activităţii celor mandataţi politic (aleşi sau numiţi) sau ale instituţiilor europene; 

· reexaminării legislaţiei referitoare la accesul la documente, prin cooperare instituţională şi prin consultarea părţilor interesate în perioada 2006 şi începutul anului 2007; 

· revizuirii cadrului juridic de desfăşurare a activităţii Oficiului European de luptă antifraudă (OLAF), astfel încât acesta să fie informat de către statele membre de rezultatele definitive ale anchetelor desfăşurate.

În Iniţiativa Europeană în domeniul Transparenţei au fost definite cele trei domenii: activitatea grupurilor de interese, normele minimale ale consultării Comisiei cu aceste grupuri, informaţiile referitoare la beneficiarii fondurilor comunitare.

2. TRANSPARENŢA ŞI REPREZENTAREA ACTIVITĂŢILOR DE LOBBY

2.1. Definirea conceptelor de bază

În Cartea Verde-Iniţiativa Europeană în domeniul Transparenţei se face referinţă la domeniile de activitate vizate în momentul lansării Iniţiativei. În Cartea Verde, prin activitatea desfăşurată de lobişti se înţelege activitatea depusă de persoanele care lucrează în organizaţii, ca şi în cabinetele de consultanţă specializate în afaceri publice, în cabinete de avocatură, în ONG-uri, în grupuri de presiune ale companiilor sau în grupuri profesionale. Pentru a discuta asupra definirii activităţii de lobby la nivelul Uniunii Europene este necesar a se defini cadrul de bază al relaţiilor dintre instituţiile europene şi lobişti. În document se precizează că, pentru Comisia Europeană, sunt esenţiale următoarele aspecte:

1. Activitatea de lobby este o activitate legitimă în sistemul democratic, fie că este desfăşurată de către cetăţeni, companii, organizaţii ale societăţii civile şi alte grupuri de interese sau firme care lucrează pentru terţi (specialişti în afaceri publice, grupuri de reflecţie şi avocaţi);

2. Lobiştii pot contribui la atragerea atenţiei instituţiilor europene asupra unor probleme importante. În anumite situaţii, Comunitatea Europeană oferă susţinere financiară pentru ca aceste grupuri de interese să se poată exprima la nivel european (interesele consumatorilor, ale cetăţenilor ce suferă în urma unui handicap,  interesele ecologice etc.);

3. Instituţiile europene nu trebuie să fie influenţate de activităţi de lobby inadecvate;

4. În situaţia în care grupurile de presiune caută să contribuie la elaborarea politicilor în Uniunea Europeană, cetăţenii trebuie să fie în mod clar informaţi referitor la contribuţia lor, asupra entităţilor pe  care aceste grupuri le reprezintă, să ştie în ce constă misiunea lor şi cum au fost ele finanţate;

5. Obligativitatea instituţiilor europene de a identifica şi garanta interesul general al Comunităţii (conform art.213 din Tratatul CE), conform dreptului lor de a delibera, fără amestecul unor interese externe;

6. Măsurile din domeniul transparenţei trebuie să fie eficace şi proporţionale.

2.2. Practici ce pot fi sursa unor probleme

Media, mediile universitare şi grupurile de interes au exprimat preocupările referitoare la practicile de lobby apreciate ca fiind dincolo de reprezentarea legitimă a intereselor. Acestea nu se referă numai la practicile care sunt, în mod clar, ilegale (fraudă sau corupţie), ci şi la metodele de lobby care profită de deschiderea instituţiilor europene sau sunt manifestări considerate “înşelătoare”. Au fost citate, de exemplu:

· informaţiile false oferite instituţiilor europene referitoare la un eventual impact economic, social sau de mediu al unei propuneri legislative;

· noile tehnologii moderne de comunicare (Internet, poşta electronică) permit organizarea unor campanii intense pro sau împotriva unei cauze, fără ca instituţiile europene să poată verifica în ce măsură aceste campanii reflectă preocupările reale ale cetăţenilor;

· uneori, este pusă în discuţie legitimitatea lor europeană, întrucât ele depind de susţinere financiară acordată din bugetul Uniunii Europene sau de o susţinere politică şi financiară a unor ţări membre;

· numeroase organizaţii neguvernamentale reclamă condiţiile inegale în domeniul activităţilor de lobby, deoarece sectorul companiilor poate investi resurse financiare mai importante;

· multe critici au fost legate de lipsa informaţiilor suficiente referitoare la lobiştii care îşi desfăşoară activitatea la nivelul Uniunii Europene şi la resursele financiare de care dispun.

2.3. Măsuri puse în aplicare şi opţiuni

Politica aplicată de Comisia Europeană în domeniul transparenţei a dus la luarea a două categorii de măsuri: unele care permit controlul extern al relaţiilor dintre Comisia Europeană şi grupurile de interese, altele referitoare la regulile legate de lobişti şi de activitatea de lobby.

Controlul extern va permite obţinerea unor informaţii referitoare la identitatea persoanei care desfăşoară activitatea de lobby şi ce activitate a desfăşurat anterior. Comisia Europeană este în legătură cu numeroşi actori, experţi şi lobişti, iar acest punct se referă la participarea reprezentanţilor grupurilor de interese la procesul consultării publice. În acest domeniu, Comisia Europeană are stabilită o politică în domeniul transparenţei enunţată în “Principiile generale şi normele minimale aplicabile consultării angajate cu părţile interesate”
. Acestea precizează că deschiderea şi responsabilitatea sunt principiile importante care trebuie să ghideze activitatea organizaţiilor care vor să contribuie la elaborarea politicilor europene. În acest scop, trebuie să fie clar ce interese reprezintă şi care este gradul lor de reprezentare.

Părţile interesate care doresc să comenteze o propunere legislativă trebuie să ofere aceste date obţinute de pe reţeaua CONECCS sau pe fişe speciale. CONECCS (Consultare, Comisia Europeană şi Societatea Civilă-vezi ANEXA)
 este o bază de date a Comisiei Europene care conţine informaţii legate de societatea civilă, inclusiv sindicatele, federaţii ale angajatorilor, ONG-uri, asociaţii ale consumatorilor, organizaţii reprezentante ale mediului socio-economic, asociaţii caritabile şi organizaţii comunitare. Această bază de date reprezintă sursa de informare pentru serviciile Comisiei şi pentru marele public. Înscrierea în această bază de date nu este obligatorie, dar este recomandabilă.

Comisia Europeană nu posedă un sistem de acreditare, nici nu are un registru obligatoriu de completat de către organizaţiile cu care se află în relaţie. Parlamentul European a pus în aplicare un sistem de acreditare pentru orice persoană care are frecvent acces în locaţiile Parlamentului (adică 5 zile sau mai mult pe an). Permisul este eliberat de chestori, pe o perioadă de un an şi conţine numele titularului, numele organizaţiei pe care o reprezintă şi al aceleia unde lucrează. Registrul cu lobiştii acreditaţi este publicat pe site-ul Parlamentului European.

În cadrul Uniunii Europene, Bundestag-ul german este, în prezent, singurul parlament care a adoptat reguli specifice referitoare la înregistrarea grupurilor de presiune. Aceste grupuri nu pot fi primite la comisiile parlamentare, dacă nu sunt înregistrate în acest registru. În Statele Unite şi Canada au fost înfiinţate aceste registre obligatorii pentru lobişti şi se impune companiilor de relaţii publice şi grupurilor de presiune să dea listele clienţilor lor, problemele abordate, sumele oferite de fiecare client. Lobiştii prezintă, de asemenea, anual, un raport al activităţii lor. Aceste date sunt accesibile publicului pe Internet. 

Referitor la întărirea controlului extern, Comisia Europeană va urmări furnizarea unor informaţii mai complete legate de persoanele care contribuie la elaborarea unei politici sau a cadrului juridic european.

Aplicarea acestor exigenţe în domeniul transparenţei ar putea fi completată de elaborarea unui chestionar (în formă electronică) care ar permite culegerea informaţiilor referitoare la consultaţiile publice deschise pe Internet şi a unui registru de înregistrare cu grupurile de interese ce vor subscrie la Codul deontologic.

2.4. Reguli referitoare la integritate: codurile deontologice ale lobiştilor

În paralel cu desfăşurarea controlului extern, regulile legate de integritate reprezintă o contribuţie esenţială în domeniul transparenţei. În situaţia actuală, la nivel european, domină o concepţie de autoreglementare, în funcţie de care lobiştii înşişi îşi elaborează propriile coduri de conduită facultative. Respectarea acestor reguli este asigurată de mecanismele speciale de control şi sancţionare.

În esenţă, aceste coduri pot fi rezumate la faptul că lobiştii trebuie să declare, în mod onest, interesele pe care le reprezintă; ei nu trebuie să difuzeze imagini distorsionate; ei nu trebuie să ofere recompense în scopul de a obţine informaţii sau ca să obţină un tratament favorizant.

Codurile deontologice ale activităţii de lobby au ţinut cont de normele minimale propuse de Comisia Europeană. În 2005 a fost elaborat şi sistemul de sancţiuni interne care merg de la vot de blam la excluderea temporară sau definitivă. Există opinii conform cărora aceste coduri deontologice sunt insuficiente pentru activitatea de lobby desfăşurată la Bruxelles, ceea ce ar impune elaborarea unor coduri de conduită comune, aplicarea lor fiind supravegheată de un organism specializat, în cadrul Comisiei.

Parlamentul European a pus în aplicare un Cod al conduitei obligatoriu, prezent în art.3 al Anexei IX din Regulamentul intern al Parlamentului.

În perspectivă, Comisia Europeană apreciază că este necesară creşterea transparenţei activităţilor de lobby printr-un sistem care să cuprindă: 

· un sistem facultativ de înregistrare care să solicite înregistrarea lobiştilor; 

· elaborarea unui cod deontologic comun tuturor lobiştilor, conform normelor minimale şi prin autoreglementare; 

· un  sistem de supraveghere şi sancţionare aplicabil în situaţii de înregistrare incorectă şi/sau de violare a codului deontologic.

3. APLICAREA NORMELOR MINIMALE ÎN DOMENIUL CONSULTĂRII

În Cartea Verde se subliniază că procesul consultării permite asocierea părţilor interesate la procesul elaborării politicilor europene şi la îmbunătăţirea lor. Elaborarea Normelor minimale a reprezentat un element esenţial al Planului de Acţiune care a vizat un proces de “ legiferare mai bun”, al cărui obiectiv era îmbunătăţirea calităţii legislaţiei Uniunii Europene.

În anul 2002, Comisia Europeană a adoptat o Comunicare referitoare la normele minimale aplicabile consultării
, menite a stabili un cadru general de consultare transparent, coerent şi suplu, pentru a fi aplicat în domenii diferite. Normele s-au aplicat consultărilor legate de marile propuneri strategice ale Comisie Europene pentru care este nevoie de o analiză de impact şi pentru propunerile înscrise în programul de lucru anual al Comisiei. Normele minimale se aplică, de asemenea, şi consultărilor referitoare la Cărţile Verzi ca şi altor tipuri de consultare (de tip comitologie, dialog social) sau cele prevăzute de acordurile internaţionale.

Comunicarea Comisiei Europene defineşte drept consultări procesul în care adoptarea unei decizii se va efectua după participarea părţilor interesate la elaborarea unei politici. Prin părţile interesate se înţelege orice persoană dornică de a participa la consultările organizate de Comisie, fiind vorba de organizaţii sau cetăţeni.

Normele minimale sunt în vigoare din 2003, iar până în 2005, Comisia a adoptat sute de propuneri legislative la care au fost aplicate aceste reguli. Conform rapoartelor legate de procesul de legiferare, aceste norme au fost aplicate corect, utilizându-se site-ul “punctul vostru de vedere despre Europa”
. Rapoartele de sinteză a contribuţiilor au fost adesea publicate, dar nu au fost elaborate răspunsuri sau nu au fost sistematizate răspunsurile participanţilor.

Reacţiile de răspuns la elaborarea şi aplicarea legislaţiei ar putea permite Comisiei să o perfecţioneze sau să elaboreze noi măsuri pentru aplicarea acesteia.

4. PREZENTAREA PUBLICĂ A IDENTITĂŢII BENEFICIARILOR FONDURILOR COMUNITARE

În Cartea Verde Iniţiativa Europeană în domeniul Transparenţei, se subliniază că întotdeauna Comisia Europeană a fost preocupată de sensibilizarea opiniei publice faţă de utilizarea fondurilor comunitare, pentru ca cetăţenii ei să înţeleagă mai bine rolul şi importanţa Europei. Comisia este responsabilă de execuţia bugetului Uniunii Europene, dând raportul în faţa contribuabilului european şi furnizând informaţii referitoare la modul în care au fost utilizate fondurile comunitare.

Conform datelor Eurobarometru, cetăţenii europeni aşteaptă o mai mare transparenţă, un acces “la cerere” la aceste informaţii. Partea esenţială a fondurilor europene (75,7%) este cheltuită în parteneriat cu statele membre, în ceea ce se numeşte “gestiune partajată” (ex. finanţarea Politicii Agricole Comune, Fondurile Structurale, Fonduri de Coeziune, Fondul European pentru refugiaţi).

În Cartea Verde se precizează faptul că termenul de “beneficiar” are un sens diferit în funcţie de o politică europeană sau alta şi desemnează entităţi foarte variate: agricultori, pescari, ONG-uri, organizaţii de formare sau ministere naţionale care se angajează să execute acţiuni la nivel comunitar. Oferirea informaţiilor referitoare la cheltuirea fondurilor comunitare din cadrul “gestiunii partajate” este, actualmente, în responsabilitatea statelor membre şi variază de la stat la stat. De exemplu, situaţia fondurilor pentru Politica Agricolă Comună este făcută publică în 11 state
, gradul preciziei informaţiei fiind diferit. Datele referitoare la Fondurile Structurale nu sunt încă centralizate şi nici puse la dispoziţia publicului.

În acest context, se precizează în document, numeroşi cetăţeni au solicitat informaţii de la Comisia Europeană care nu are toate datele necesare şi nici nu are această responsabilitate, mai ales că funcţionează, concomitent, o legislaţie de protecţie a datelor la nivel naţional şi european
. Documentul subliniază că se impune cu necesitate elaborarea unui cadru juridic, la nivelul Uniunii Europene, direct aplicabil tuturor statelor membre.

ANEXA

Baza de date CONECCS

Baza de date “Consultare, Comisia Europeană şi Societatea Civilă” (CONECCS) este o concretizare a angajamentului Comisiei Europene de a informa mai bine publicul asupra procesului de consultare. 

În Cartea Albă “Reforma Comisiei”
, Comisia Europeană s-a angajat să creeze o listă cu comitetele şi grupurile de experţi implicate în procedura consultării formale sau structurate, la care participă organizaţii ale societăţii civile. Scopul elaborării listei a fost acela de a face procesul consultării mai transparent. 

Cartea Albă a guvernării europene
 a recomandat publicarea forumurilor de consultare sectoriale. Realizarea site-ului CONECCS a răspuns acestui angajament al Comisiei Europene. El conţine informaţii referitoare la organele consultative ale Comisiei la care participă organizaţii ale societăţii civile înscrise într-o listă constituită la nivel comunitar. Lista este completată voluntar de organizaţii, în scopul de a oferi informaţii publicului larg. Comisia Europeană a precizat însă că înscrierea pe listă nu reprezintă o formă de recunoaştere oficială a acestor organisme de către Comisia Europeană
.

Organele consultative ale Comisiei Europene participă la consultarea formală sau structurată, prin reuniuni regulate la care participă organizaţii ale societăţii civile. Organele consultative prezentate în baza de date CONECCS sunt numai acelea consultate, în mod regulat, de Comisie şi nu cuprinde şi toate celelalte organe consultative solicitate de diferitele comisii ale Comisiei europene.

Organe consultative prezente pe site-ul CONECCS:

· Comitete consultative instituite printr-o decizie a Comisiei Europene (ex. Comitetul consultativ asupra Politicii Agricole Comune, Comitetul consultativ asupra pescuitului şi acvaculturii);

· Alte organe consultative care conţin alte organizaţii ale societăţii civile (ex. consultările cu organizaţii profesionale, pe domeniul deşeurilor biodegradabile cu Forumul industriilor maritime, grupurile de experţi etc.).

Referitor la organizaţiile societăţii civile, se precizează că nu există o definiţie juridică a acestui termen. Comitetul Economic şi Social, organ consultativ al Uniunii Europene, a elaborat o definiţie utilă care conţine următoarele tipuri de organizare:

· ceea ce se numeşte “actori ai pieţei muncii” (sindicate, federaţii de angajatori, numiţi şi “parteneri sociali”);

·  organizaţii reprezentative ale mediilor socio-economice, ce nu sunt parteneri sociali în sens restrâns;

· ONG-uri (organizaţii neguvernamentale) care reunesc persoane pentru realizarea unor cauze comune (ex. organizaţii pentru protecţia mediului, de apărare a drepturilor omului, asociaţii ale consumatorilor, organizaţii şcolare şi de formare etc.);

· organizaţii de bază, de la nivelul societăţii care urmăresc obiective ale membrilor lor (de ex. mişcări ale tineretului, asociaţii familiale sau organizaţii ce vizează participarea cetăţenilor la viaţa locală şi municipală);

· comunităţi religioase;

· federaţii ale producătorilor şi furnizorilor de servicii;

· asociaţii ale structurilor administrative;

· asociaţii ce reprezintă un punct de vedere politic.

Site-ul Internet CONECCS conţine informaţii importante asupra organelor consultative precum obiectivele, durata mandatelor, frecvenţa reuniunilor, secretariatul, preşedintele grupului şi datele de contact. 

Principalele funcţii ale bazei de date CONECCS sunt acelea de a permite accesul publicului pentru cunoaşterea organizaţiilor societăţii civile ce participă la consultările organizate de Comisia Europeană; a permite acestor organizaţii să fie cunoscute de Comisie şi de cetăţeni; a permite Comisiei să selecţioneze interlocutorii potenţiali pe diferite domenii.

Înscrierea unei organizaţii neguvernamentale se face respectând anumite condiţii legate de: numărul de membri; scopul activităţii care trebuie să fie nelucrativ; organizaţia să fie reprezentată la nivel european, având membri din cel puţin trei ţări membre ale Uniunii Europene sau candidate şi care: 

· este activă şi are competenţe în domeniul de acţiune ale Comisiei Europene şi poate pune la dispoziţia acesteia competenţe şi resurse;

· are un statut oficial;

· este abilitată să vorbească în numele membrilor săi;

· operează în manieră deschisă şi responsabilă;

· este dispusă să furnizeze orice informaţie complementară solicitată de Comisie.

Înscrierea se poate face completând formularul, iar răspunsul referitor la acceptarea sau neacceptarea organizaţiei pe lista Comisiei va fi trimis în termen de 15 zile. În situaţia respingerii, vor fi prezentate motivele acesteia, oferind posibilitatea unor motivări suplimentare din partea organizaţiilor. Periodic, baza de date va fi modificată, prin comunicarea noilor coordonate ale organizaţiilor.

� http://europa.eu.int/comm/eti/index


� � HYPERLINK "http://europa.eu.int/rapid/presseReleases" �http://europa.eu.int/rapid/presseReleases� 


� COM (2002)704 final


� COM (2005) 12


� SEC (2005) 1300


� COM (2001) 428


� COM (2002) 704


� http://europa.eu.int/comm/civil_society/CONECCS/index_en.htm


� COM (2002)704


� http://europa.eu.int/yourvoice/consultations/index_en.htm


� http://www.farmsubsidy.org/60.html


� JO L 281 din 23.11.1995


� COM (2000) 200 din 1.03.2000


� COM (2001) 428 din 25.07.2001


� http://ec.europa.eu/comm/civil_society/coneccs/index





PAGE  
1

